દિગ્દર્શક અપૂર્વ લાખિયા સુપરહિટ ફિલ્મ 'ઝંજીર'ની રિમેક બનાવશે
મૂળ ફિલ્મમાં પ્રાણે ભજવેલા પઠાણ શેર ખાનના પાત્ર માટે સોનુ સુદને લેવામાં આવ્યો
ફિલ્મ 'દબંગ'માં ભજવેલું વિલનનું પાત્ર સોનુ સુદ માટે સફળતાનું કારક બની ગયું હોય એમ લાગે છે. દિગ્દર્શક સંજય ગુપ્તાની 'શૂટઆઉટ એટ વડાલા'માં કુખ્યાત ગેન્ગસ્ટર દાઉદ ઇબ્રાહીમની ભૂમિકા ભજવ્યા બાદ આ અભિનેતા ૧૯૭૩માં આવેલી બ્લોકબસ્ટર ફિલ્મ 'ઝંજીર'ની રિમેકમાં જોવા મળશે. દિગ્દર્શક અપૂર્વ લાખિયાની આ ફિલ્મમાં સોનુ મૂળ ફિલ્મમાં પ્રાણે ભજવેલું પઠાણ શેર ખાનનું પાત્ર ભજવશે.
જાણવા મળ્યા મુજબ અપૂર્વ તેની ફિલ્મમાં પઠાણના રોલ માટે સોનુને સાઇન કરવાનો છે. જો કે આ વિશે તેને પૂછતાં તેણે માત્ર એટલું જ કહ્યું હતું કે, ''અમે હજુ કલાકારો નક્કી કરી રહ્યા છીએ અને બધું ફાઇનલ થશે ત્યારે હું ચોક્કસ જાણ કરીશ.''
બીજી તરફ આ પ્રોજેક્ટ સાથે સંકળાયેલા સૂત્રે જણાવ્યા મુજબ, ''સંજય દત્ત પઠાણનો રોલ કરવાનો છે એવી વાતો પણ સંભળાય છે પરંતુ હકીકતમાં તો સોનુ સુદને જ આ ભૂમિકા માટે પસંદ કરવામાં આવ્યો છે. સોનુએ ફિલ્મની સ્ક્રિપ્ટ વાંચી લીધી છે અને જરૃરી ઔપચારિક્તા પણ પૂરી કરી લીધી છે.''
''હાલમાં સોનુ તેના અન્ય પ્રોજેક્ટસ પૂરા કરવામાં વ્યસ્ત છે અને સંજય ગુપ્તાની ફિલ્મનું શૂટિંગ પણ કરી રહ્યો છે.'' એમ સૂત્રોએ જણાવ્યું હતું.
અપૂર્વ લાખિયાની આ ફિલ્મના નિર્માતા સ્વ. પ્રકાશ મહેરાના પુત્ર અમિત મહેરા છે. આ ફિલ્મ દ્વારા દક્ષિણના અભિનેતા ચિરંજીવીનો દીકરો રામ ચરણ તેજ બોલીવૂડમાં પોતાની કારકિર્દી શરૃ કરી રહ્યો છે.